‘โกลด์ฟิวเจอร์ส’หายวับนักลงทุนเจ็บหนักขอพัก
ออสสิริสเผยยอดคงค้างโกลด์ฟิวเจอร์สลดฮวบ นักลงทุนกะอักจากราคาผันผวน เพิ่มเงินหลักประกัน อนุพันธ์ทำใจมูลค่าการซื้อขายไตรมาส 4 หด
12 ต.ค. 2554

ออสสิริสเผยยอดคงค้างโกลด์ฟิวเจอร์สลดฮวบ นักลงทุนกะอักจากราคาผันผวน เพิ่มเงินหลักประกัน อนุพันธ์ทำใจมูลค่าการซื้อขายไตรมาส 4 หด 
นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส ฟิวเจอร์ส เปิดเผยว่า จำนวนสถานะคงค้างของโกลด์ฟิวเจอร์สในเดือน ส.ค. และ ก.ย. อยู่ที่ 24,165 สัญญา และ 27,154 สัญญา ตามลำดับ ลดลงจากเดือน ก.ค. อยู่ที่ 29,019 สัญญา และเทียบกับเดือน ม.ค. อยู่ที่ 31,936 สัญญา ซึ่งเป็นทิศทางเดียวกับโกลด์ฟิวเจอร์สในตลาดล่วงหน้า COMEX ลดลงไปถึงแสนสัญญา 
สาเหตุที่สถานะคงค้างของโกลด์ฟิวเจอร์สลดลงเพราะช่วงเดือน ส.ค.-ก.ย. ราคาทองคำมีความผันผวนสูง ทำให้มีผู้ลงทุนผิดทางรับผลขาดทุน จนบางส่วนต้องพักหรือชะลอการลงทุน แต่ไม่ถึงกับถอนตัวออกจากตลาด เพราะยังไม่ถึงขั้นถอนเงินหลักประกันและบางส่วนลดการลงทุน และอีกเหตุผลหนึ่งคืออัตราหลักประกันที่ทยอยปรับสูงขึ้น
“นักเก็งกำไรโกลด์ฟิวเจอร์สในตลาดต่างประเทศมีความตระหนก จากความเสี่ยงที่สูงมากและของเราก็เป็นไปในทิศทางเดียวกัน แต่ขณะนี้ราคาเริ่มมีเสถียรภาพไม่เหวี่ยงแรงเหมือนก่อนหน้าเพราะเนักเก็งกำไร่หายไปทำให้เหลือแต่ผู้ลงทุนระยะกลางและยาว” 
ภายใต้ความผันผวนแนะนำให้นักลงทุนระมัดระวังการลงทุนมากขึ้น และขอให้วางเงินหลักประกันประมาณ 2 เท่าของอัตราหลักประกัน และให้ลูกค้ากำหนดกลยุทธ์หยุดขาดทุนชัดเจน รักษาวินัยลงทุนเคร่งครัด
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวว่า มูลค่าการซื้อขายรวมในตลาดอนุพันธ์ในช่วงไตรมาส 4 นี้น่าจะลดลง เนื่องจากตลาดหุ้นซบเซาและราคาทองคำทรงตัวไม่ผันผวนมาก รวมถึงจากปัญหาน้ำท่วมทำให้นักลงทุนชะลอการลงทุน ส่งผลให้สถานะการลงทุนเป็นระยะยาวมากขึ้น